毛滂
上曾枢密
燕齐日暮客不旭，新丰主人岂相知。
不须买丝绣平原，不用黄金铸子期。
会当酸鹹有同好，主簿且须归祭灶。
请见临川太尉公，此语难为俗人道。
我公悦士甘如肉，万钱供客饭脱粟。
读书始堪属大事，谁论少文织薄曲。
眼看齐相不六尺，太史犹忻事鞭策。
胸中端正在眸子，岩电两瞳秋汉碧。
致君尧舜不足惊，升平本付公辈人。
西郊浓云含雨色，可胜枯槁怀阳春。
门前宾客马如蚁，谁是我公天下士。
趦趄欲进仍厚颜，纷纷无乃辽东豕。
蹇驴破帽栖尘坌，曳裾最晚空余恨。
草奏犹堪试傔人，无令归作潜夫论。